บอร์ด PLANB ไฟเขียวควัก 182ลบ.ซื้อหุ้นใน “บ.บีเอ็นเค48” เสริมธุรกิจแกร่งหนุนรายได้โต
บอร์ด PLANB ไฟเขียวควัก 182 ลบ. ซื้อหุ้น 35% ใน “บ.บีเอ็นเค48” หวังเสริมธุรกิจแกร่งหนุนรายได้โตทะลัก คาดลงนามสัญญา Q2/61
24 พ.ค. 2561

บริษัท แพลน บี มีเดีย จำกัด (มหาชน) หรือ PLANB เปิดเผยว่า ที่ประชุมคณะกรรมการบริษัทครั้งที่ 3/2561 เมื่อวันที่ 14 พฤษภาคม 2561 มีมติอนุมัติการลงทุนในบริษัท บีเอ็นเค48 ออฟฟิศ จำกัด (บีเอ็นเค48) ในอัตราส่วน 35% ของจำนวนหุ้นทั้งหมด โดยบริษัทฯ ได้มีการลงนามในบันทึกข้อตกลงเบื้องต้น (Term Sheet) เรียบร้อยแล้ว เมื่อวันที่ 23 พฤษภาคม 2561
ทั้งนี้ บริษัทฯ เข้าซื้อหุ้นจากผู้ถือหุ้นเดิมในอัตราส่วน 17.5% คิดเป็น 350,000 หุ้น มูลค่าไม่เกิน 82,250,000 บาท และจะซื้อหุ้นเพิ่มทุนอีก 538,500 หุ้น คิดเป็นสัดส่วน 17.5% ของจำนวนหุ้นทั้งหมดหลังเพิ่มทุน มูลค่าไม่เกิน 100,000,000 บาท มูลค่าการลงทุนรวมทั้งสิ้นไม่เกิน 182,250,000 บาท แหล่งเงินทุน กระแสเงินสดจากการดำเนินงาน
สำหรับวัตถุประสงค์ของการเข้าลงทุนในครั้งนี้ เป็นการสร้างโอกาสในการเพิ่มรายได้จากความหลากหลายและความนิยมของธุรกิจ และสินค้าของบีเอ็นเค48 ที่มีการประสานและส่งเสริมกันกับธุรกิจหลักของบริษัทฯ รวมถึงเพิ่มศักยภาพในการเติบโตของธุรกิจใหม่ที่มีมูลค่าสำคัญต่อธุรกิจบันเทิงหรืออื่นๆ อย่างต่อเนื่อง
โดยบันทึกข้อตกลงกำหนดระยะเวลาของบันทึกข้อตกลงเบื้องต้นฉบับนี้จะสิ้นสุดเมื่อมีการลงนามในข้อตกลงระหว่างผู้ถือหุ้น ซึ่งจะมีการลงนามในสัญญาระหว่างผู้ถือหุ้น (Shareholder Agreement) ภายในไตรมาสที่ 2/2561 ทั้งนี้สามารถขยายระยะเวลาได้โดยความเห็นชอบของคู่สัญญา โดยบริษัทฯ จะแจ้งให้ทราบถึงความคืบหน้าของการลงนามในสัญญาต่อไป ขณะที่การลงนามในบันทึกข้อตกลงเบื้องต้นดังกล่าว บริษัทฯ ไม่มีภาระผูกพันที่ต้องชำระเงินหากมีการเปลี่ยนแปลงหรือยกเลิก
อนึ่ง บริษัท บีเอ็นเค48 ออฟฟิศ จำกัด ประกอบธุรกิจทาเล้นท์แมนเนจเม้นท์ และคอนเทนท์ครบวงจร บริหารจัดการ พัฒนา สมาชิกวงบีเอ็นเค48 วางแผน ผลิตงานแสดง เผยแพร่ผลงานเพลง จำหน่ายผลิตภัณฑ์ โฆษณาประชาสัมพันธ์ การขยายธุรกิจ ต่อยอดและเพิ่มช่องทางให้บริการด้านอื่นๆ ที่เกี่ยวข้องกับวงบีเอ็นเค48